২৬ এর ভোটের আগে তৃণমূল কংগ্রেসের মেগা বৈঠক, কী বার্তা দেবেন অভিষেক বন্দোপাধ্যায়?

কলকাতা: SIR-নিয়ে আতঙ্কিত মতুয়াদের পাশে মমতা ও অভিষেক। ২৫ নভেম্বর মতুয়া- গড়ে সভা করবেন তৃণমূল সুপ্রিমো। ঠিক আগের দিন, সোমবার মেগা-বৈঠকে অভিষেক, নজর মতুয়া-অধ্যুষিত এলাকার দিকেই। ২৪ নভেম্বর, সোমবার মেগা-বৈঠক করবেন তৃণমূলের অভিষেক বন্দ্যোপাধ্যায় (Abhishek Banerjee)। মেগা-বৈঠকে অভিষেকের বিশেষ নজর থাকবে মতুয়া-অধ্যুষিত এলাকার দিকেই। দলের সাংসদ, বিধায়ক ও সাংগঠনিক পদাধিকারী-সহ মোট ১০ হাজারের বেশি নেতা উপস্থিত থাকবেন অভিষেকের এই বৈঠকে (Abhishek Banerjee Hold Meeting)। জানা গিয়েছে, এছাড়াও বিশেষ গুরুত্ব দেওয়া হবে উত্তরবঙ্গকে। এই বৈঠকে দলের সাংসদ ও বিধায়কদের পারফরম্যান্সও রিভিউ করা হবে বলে সূত্রের খবর।

এসআইআর (SIR in Bengal) শুরুর চার দিন আগে কয়েক হাজার নেতাকে নিয়ে ভার্চুয়াল বৈঠক করেছিলেন অভিষেক বন্দ্যোপাধ্যায়। এসআইআরের কাজ ২০ দিন হয়ে যাওয়ার পর পর্যালোচনা বৈঠকে বসছেন অভিষেক। সোমবার বিকাল ৪টের সময়ে ভার্চুয়াল মাধ্যমে বৈঠক করবেন তিনি। যে বৈঠকে যোগ দেওয়ার কথা ১০ হাজারের বেশি তৃণমূল নেতানেত্রীর। রাজ্যের SIR প্রক্রিয়া রিভিউ করবেন তিনি। কোন কোন জেলায় কীভাবে SIR প্রক্রিয়া চলছে এবং এতে কোনও বৈধ ভোটারের নাম বাদ পড়েছে কি না, তা খতিয়ে দেখবেন তিনি। বিশেষ নজর থাকবে মতুয়া অধ্যুষিত এলাকা ও উত্তরবঙ্গে। এই বৈঠকে সাংসদ ও বিধায়কদের পারফরমেন্সও রিভিউ করা হবে বলে সূত্রের খবর। সেখানেই এসআইআর নিয়ে দলের নেতারা ঠিক মতো দায়িত্ব পালন করছেন কি না, তা খতিয়ে দেখা হবে। কোন জেলায় সংগঠন আরও জোরদার করা প্রয়োজন তা নিয়ে আলোচনা হবে।

আরও পড়ুন:‘রাজ্যের জনবিন্যাস বদলে দিচ্ছেন মুখ্যমন্ত্রী’, শুভেন্দুর মন্তব্যের পাল কী বলল তৃণমূল?

এদিকে, SIR-এর প্রতিবাদে ফের পথে নামছেন মমতা বন্দ্যোপাধ্যায়। আগেও একই ইস্যুতে কলকাতায় মিছিল ও সভা করেছিলেন মমতা বন্দ্যোপাধ্যায় ও অভিষেক বন্দ্যোপাধ্যায়। এবার আতঙ্কিত মতুয়াদের পাশে থাকার বার্তা দিতে ও মতুয়া-ভূম দখলে রাখতে মতুয়াগড়ে যাচ্ছেন মুখ্যমন্ত্রী। আগামী মঙ্গলবার চাঁদপাড়া থেকে ঠাকুরবাড়ি পর্যন্ত ৩ কিলোমিটার রাস্তায় হবে মিছিল। মিছিলের নেতৃত্ব দেবেন মমতা বন্দ্যোপাধ্যায়। এদিন দুপুরেই সীমান্ত লাগোয়া বনগাঁ ত্রিকোন পার্কে SIR নিয়ে সমাবেশ।

ছাব্বিশে বাংলায় বিধানসভা নির্বাচন। তার আগে এখন রাজ্যজুড়ে চলছে SIR । এর নেপথ্যে বিজেপি তথা কেন্দ্রের রাজনৈতিক স্বার্থ লুকিয়ে রয়েছে বলেই দাবি তৃণমূলের। তৃণমূলের আশঙ্কা, SIR-এ বহু প্রকৃত ভোটারের নাম পরিকল্পনামাফিক বাদ যেতে পারে। মমতা বন্দ্যোপাধ্যায় ও অভিষেক বন্দ্যোপাধ্যায় একাধিকবার জানিয়েছেন, একজন বৈধ ভোটারের নাম বাদ গেলেও দিল্লির বুকে বৃহত্তর আন্দোলন হবে।

দেখুন ভিডিও